RESOLUCIÓN do 16 de novembro de 2010, da Dirección Xeral de Ordenación e Xestión dos Recursos Mariños, pola que se aproba o Plan de explotación da centola (Maja brachydactyla) para o ano 2010.
CONSELLERÍA DO MAR — III. OUTRAS DISPOSICIÓNS — 19/11/2010

A Lei 11/2008, do 3 de decembro, de pesca de Galicia, modificada pola Lei 6/2009, do 11 de decembro, establece no artigo 6: «A política da Administración da Comunidade Autónoma de Galicia terá como obxectivos en relación coa conservación e a xestión dos recursos pesqueiros e marisqueiros, entre outros os de: 1. O establecemento e a regulación de medidas dirixidas á conservación, a xestión e a explotación responsable, racional e sustentable dos recursos mariños vivos.(...)».
A Orde do 22 de decembro de 2009 pola que se aproba o Plan Xeral de Explotación Marisqueira para o ano 2010, establece no seu artigo 5.1 relativo a outros crustáceos: «Ao abeiro do establecido no artigo 14 do Decreto 423/1993, do 17 de decembro, establécense, no cadro E, os períodos autorizados no ano 2010 para a extracción das especies de crustáceos», e no número 2 que: «A Dirección Xeral de Ordenación e Xestión dos Recursos Mariños poderá, por proposta do sector, aprobar o plan de explotación para a centola (Maja brachydactyla) con medidas de xestión diferentes ás establecidas neste artigo».
As federacións de confrarías de pescadores da Coruña e Pontevedra propoñen un adianto da data de apertura do período autorizado para a captura da centola, baseándose en que nesta época existe centola de calidade e que este adianto permitiría traballar unha frota que neste período ten dificultades para defenderse por mor do esgotamento das cotas de capturas doutras especies.
Este adianto vincularase ao Plan Xeral de Explotación Marisqueira para o ano 2011, no cal se establecerán novas medidas, como topes diarios de captura, controis de calidade ou portos autorizados para a descarga, así como a posibilidade de establecer novas datas para a veda, ou relacionar o tamaño co peso de cada exemplar.
Dos informes técnicos consultados despréndese que a especie está dentro dos límites biolóxicos de seguranza e que a finais de novembro aumenta a porcentaxe de individuos cun índice de condición aceptable.
Por todo o anterior, esta dirección xeral, logo de consulta co sector e dos informes técnicos,
RESOLVE:
Aprobar o Plan de explotación de centola (Maja brachydactyla) nas augas de competencia da Comunidade Autónoma de Galicia, baixo os seguintes termos e condicións:
1. Destinatarios. Poderán participar no plan de explotación os titulares das embarcacións que, tendo o seu porto base nalgún porto da Comunidade Autónoma de Galicia, teñan autorizadas no seu permiso de explotación algunha arte dirixida a esta especie.
2. Horario. O horario de traballo será o establecido regulamentariamente para as artes con que se pretenda faenar.
3. Especie. A especie obxecto da captura será a centola (Maja brachydactyla).
4. Época autorizada. A época autorizada nas provincias da Coruña e Pontevedra abranguerá desde o 21 de novembro ao 31 de decembro de 2010, ambos os dous incluídos. Na provincia de Lugo a época autorizada abranguerá desde o 28 de novembro ata o 31 de decembro, ambos os dous incluídos.
5. Mostraxes. Durante o período de vixencia do plan, os técnicos da consellería poderán realizar en calquera das embarcacións autorizadas mostraxes para control, seguimento e avaliación do plan.
6. Extracción e comercialización. Este plan queda condicionado ao estrito cumprimento da normativa vixente en materia de extracción e comercialización de produtos da pesca.
7. Sancións. O incumprimento das condicións establecidas neste plan, poderá ser sancionado segundo o establecido na Lei 11/2008, do 3 de decembro de pesca de Galicia, modificada pola Lei 6/2009, do 11 de decembro.
Contra esta resolución, que non esgota a vía administrativa, poderá interpoñerse recurso de alzada no prazo dun mes, contado desde o día seguinte ao da súa publicación, ante a conselleira do Mar, de conformidade co disposto nos artigos 114 e 115 da Lei 30/1992, do 26 de novembro, de réxime xurídico das administración públicas e do procedemento administrativo común, modificada pola Lei 4/1999, do 13 de xaneiro.
Santiago de Compostela, 16 de novembro de 2010.
Pablo R. Fernández Asensio
Director xeral de Ordenación e Xestión
dos Recursos Mariños